Διάταξη του Προέδρου του Πρωτοδικείου της 3ης Μαρτίου 1997. - Comafrica SpA και Dole Fresh Fruit Europe Ltd & Co. κατά Επιτροπής των Ευρωπαϊκών Κοινοτήτων. - Κοινή οργάνωση των αγορών - Μπανάνες - Προσωρινός συντελεστής μειώσεως - Αναστολή εκτελέσεως - Ασφαλιστικά μέτρα - Παραδεκτό της αιτήσεως ασφαλιστικών μέτρων - Σοβαρή και ανεπανόρθωτη βλάβη. - Υπόθεση T-6/97 R.



Συλλογή της Νομολογίας του Δικαστηρίου 1997 σελίδα II-00291



Περίληψη



Λέξεις κλειδιά

1 Ασφαλιστικά μέτρα - Προϋποθέσεις παραδεκτού - Αναστολή εκτελέσεως - Αίτημα να ανασταλεί η εκτέλεση πράξεως παράγουσας αποτελέσματα erga omnes

(Συνθήκη ΕΚ, άρθρο 185)

2 Ασφαλιστικά μέτρα - Προσωρινά μέτρα - Αίτημα να ληφθεί μέτρο που αφορά την οργάνωση της διαδικασίας ή που αποτελεί αποδεικτικό μέσο - Απαράδεκτο

(Συνθήκη ΕΚ, άρθρο 186· Κανονισμός Διαδικασίας του Πρωτοδικείου, άρθρα 64 και 65)

3 Ασφαλιστικά μέτρα - Προσωρινά μέτρα - Αίτημα να ληφθεί μέτρο που αφορά την εσωτερική οργάνωση κοινοτικού οργάνου - Απαράδεκτο

(Συνθήκη ΕΚ, άρθρο 186)

4 Ασφαλιστικά μέτρα - Αναστολή εκτελέσεως - Προσωρινά μέτρα - Προϋποθέσεις λήψεως των μέτρων αυτών - Σοβαρή και ανεπανόρθωτη βλάβη - Μη βλάβη του εισαγωγέα μπανανών που ζητεί την εφαρμογή συντελεστή μειώσεως ευνοϋκότερου από αυτόν που έχει καθοριστεί προσωρινώς

(Συνθήκη ΕΚ, άρθρα 185 και 186· Κανονισμός Διαδικασίας του Πρωτοδικείου, άρθρο 104 § 2)

Περίληψη

5 Το άρθρο 185 της Συνθήκης απονέμει στο Δικαστήριο και το Πρωτοδικείο αρμοδιότητα να διατάσσουν την αναστολή εκτελέσεως κάθε πράξεως που στο πλαίσιο που χαράσσει το άρθρο 173, πρώτο εδάφιο, προσβάλλεται ενώπιον του κοινοτικού δικαστή και κάθε πρόσωπο που έχει προσβάλει μία από τις πράξεις αυτές, έστω και αν αυτή παράγει γενικά αποτελέσματα, δύναται να ζητήσει την αναστολή εκτελέσεώς της. ςΟσον αφορά τα αποτελέσματα που ενδέχεται να έχει η διάταξη περί αναστολής εκτελέσεως έναντι των τρίτων που δεν ζήτησαν το επείγον αυτό μέτρο, τα αποτελέσματα αυτά λαμβάνονται υπόψη από τον αρμόδιο επί των ασφαλιστικών μέτρων δικαστή κατά την εξέταση του βασίμου της αιτήσεως, ιδίως δε όταν αυτός σταθμίζει τα εμπλεκόμενα συμφέροντα και αξιολογεί αν πρέπει να περιοριστούν τα αποτελέσματα ενδεχομένης διατάξεως περί αναστολής εκτελέσεως.

6 Πρέπει να απορριφθεί ως απαράδεκτο, στο πλαίσιο διαδικασίας ασφαλιστικών μέτρων, το αίτημα με το οποίο ζητείται η λήψη όχι προσωρινών μέτρων, αλλά ενός μέτρου, όπως η εξέταση των μεθόδων εργασίας της Επιτροπής, το οποίο αποτελεί μέτρο οργανώσεως της διαδικασίας ή αποδεικτικό μέσο που υπάγεται στην αρμοδιότητα του Πρωτοδικείου βάσει των άρθρων 64 και 65 του Κανονισμού Διαδικασίας, καθότι δεν αποσκοπεί στην πρόληψη σοβαρής και ανεπανόρθωτης βλάβης εν αναμονή της αποφάσεως επί της ουσίας.

7 ςΟταν πρόκειται περί επειγόντων μέτρων εκτός από την αναστολή εκτελέσεως μιας κοινοτικής πράξεως, η αρμοδιότητα του δικάζοντος κατά τη διαδικασία των ασφαλιστικών μέτρων δικαστή περιορίζεται στη δυνατότητα να υποχρεώσει τον έναν από τους διαδίκους, περιλαμβανομένου ενός κοινοτικού οργάνου, να εξασφαλίσει ορισμένο αποτέλεσμα εν αναμονή της αποφάσεως επί της ουσίας. Τα αναγκαία μέσα για να επιτευχθεί το αποτέλεσμα αυτό, προπαντός όταν ανάγονται στην εσωτερική οργάνωση ενός θεσμικού οργάνου, δεν λαμβάνονται, κατ' αρχήν, υπόψη κατά την εκτίμηση των προϋποθέσεων που πρέπει να πληρούνται για τη λήψη τέτοιων μέτρων και, κατά μείζονα λόγο, δεν μπορούν να αποτελέσουν αντικείμενο των μέτρων αυτών. Συνεπώς, πρέπει να απορριφθεί ως απαράδεκτο το αίτημα με το οποίο επιδιώκεται να ληφθεί μέτρο που άπτεται των αρμοδιοτήτων του καθού οργάνου στον τομέα της εσωτερικής οργανώσεως, και συγκεκριμένα στον τομέα της χρησιμοποιήσεως των μέσων και του προσωπικού του.

8 Στο πλαίσιο της εξετάσεως του επείγοντος αιτήσεως ασφαλιστικών μέτρων, η οποία έχει υποβληθεί από εισαγωγέα μπανανών προελεύσεως τρίτων χωρών και με την οποία επιδιώκεται η εφαρμογή, επί της ποσότητας αναφοράς που είναι καθοριστική για τα δικαιώματά του προς μελλοντικές εισαγωγές, συντελεστή μειώσεως ευνοϋκότερου από αυτόν που έχει καθοριστεί προσωρινώς από την Επιτροπή, η σχετική με το επείγον προϋπόθεση του άρθρου 104, παράγραφος 2, του Κανονισμού Διαδικασίας του Πρωτοδικείου δεν πληρούται όταν, αφενός, η προβαλλόμενη από τον αιτούντα απώλεια του μεριδίου αγοράς, η οποία εντάσσεται στις όλο και μεγαλύτερες απώλειες που υφίσταται αφότου καθιερώθηκε κοινή οργάνωση αγοράς στον συγκεκριμένο τομέα, δεν μπορεί να θεωρηθεί, για επιχείρηση του μεγέθους του, ως δυναμένη να προκαλέσει στον αιτούντα σοβαρή βλάβη και όταν, αφετέρου, δεν αποκλείεται κατά τον καθορισμό του οριστικού συντελεστή μειώσεως να ανακτηθεί το απολεσθέν μερίδιο αγοράς, οπότε η απώλεια αυτή δεν είναι ανεπανόρθωτη.